Diari Oficial de la Generalitat Valenciana


Sumari del DOGV 3051, del 06-08-1997 (1997/9283)

RESOLUCIÓ de data 2 de juny de 1997, de senyor director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Benéfico Asistencial Doña Concepción y Don Pedro Aragonés.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3051

Data del DOGV
:   06-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9283


Data del document
:   02-06-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de data 2 de juny de 1997, de senyor director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Benéfico Asistencial Doña Concepción y Don Pedro Aragonés.  
Vist l'expedient per què se sol·licita inscriure en el Registre de Fundacions de la Comunitat Valenciana a la denominada Fundación Benéfico Asistencial Doña Concepción y Don Pedro Aragonés, promoguda inicialment per l'Ajuntament de la Vila Joiosa, de data 14 de setembre de 1994 (registre d'entrada a la Conselleria de Treball i Afers Socials, número 20.246), incoat formalment pel bisbat d'Oriola-Alacant, el 18 de gener de 1996, data de registre d'entrada en la citada Conselleria, i, finalment, completat pel senyor Pedro Soriano Lloret, com a marmessor testamentari d'un dels fundadors, en data 23 d'abril de 1997 (registre d'entrada número 26.147, de la Conselleria de Benestar Social, amb seu a la Direcció epigrafiada), i d'acord amb els següents.  
Fets  
Primer  
El testament de la senyora Concepción Aragonés Aragonés. La senyora Concepció Aragonés Aragonés va morir en data 22 d'abril de 1941, havent manifestat la seua última voluntat en testament obert atorgat davant el notari d'Alacant, el senyor Luis Verdú Verdú, en data 21 d'octubre de 1939, en la clàusula 15 del qual institueix com els seus únics i universals hereus, per parts iguals, els seus tres nebots, fills del seu germà el senyor Cayetano Aragonés Aragonés, anomenats el senyor Pedro, el senyor Jaime i la senyora Antonia Aragonés Urrios, però amb les següents limitacions:  
1. Si moren amb successió legítima, la institució d'hereu s'entendrà feta de lliure disposició i ple domini.  
2. Si cap dels citats hereus morira sense descendència legítima, la seua part acreixerà la dels seus germans. I si els tres hereus moriren sense descendència legítima o premoriren a la testadora, els marmessors d'aquesta, del romanent hereditari, fundaran un asil per a pobres de la ciutat de la Vila Joiosa perquè hi siguen acollits amb preferència els que siguen fills de la citada població.  
La testadora no va disposar en el testament cap norma referent a l'organització de la futura fundació, ni va designar els qui haurien de compondre el patronat, només s'hi va assenyalar que, en el cas que s'arribara a fundar l'asil, s'encarregaria de la seua administració i direcció la mateixa comunitat que serveix l'hospital de la Vila Joiosa.  
El cabal hereditari de la senyora Concepció Aragonés Aragonés es va atribuir, a la seua mort, per terceres parts iguals en les condicions esmentades als seus tres nebots, abans citats.  
Segon  
L'herència del senyor Jaime Aragonés Urrios. El 23 d'abril de 1967 va morir el senyor Jaime Aragonés Urrios, sense descendents ni ascendents i sense haver atorgat testament, per la qual cosa es va instar expedient judicial de declaració d'hereus abintestat davant el Jutjat de Primera Instància de la Vila Joiosa número 1, en la interlocutòria resolutòria de data 12 de juliol de 1967, per la qual es van declarar hereus els seus germans de doble vincle, la senyora Antonia i el senyor Pedro, els quals van rebre l'herència per parts iguals, dins de la qual es trobaven:  
1. Béns de lliure disposició de senyor Jaime Aragonés Urrios, per haver-los adquirit dels seus pares o no trobar-se vinculats o subjectes a fideïcomís o cap condició.  
2. Béns vinculats per la senyora Concepció Aragonés Aragonés, en possessió del senyor Jaime Aragonés Urrios.  
Tercer  
El testament del senyor Pedro Aragonés Urrios. En data 3 de setembre de 1991 mor senyor Pedro Aragonés Urrios, sense descendents ni ascendents, amb testament obert atorgat davant el notari de la Vila Joiosa, el senyor José-María Suárez Sánchez Ventura, del 17 d'abril de 1991. En dit testament institueix com a hereva universal fiduciària la seua germana de doble vincle, la senyora Antonia Aragonés Urrios, i disposa a continuació que en el residu no consumit o disposat, que a la mort de la fiduciària quedara, succeiria com a substitut vulgar en els primers casos o fideïcomissari de residu en l'altre, la fundació benèfica per a asil a persones necessitades, la idea de la qual va partir de la tia del testador, la senyora Concepció Aragonés Aragonés. El contingut econòmic a què ascendira aquesta institució d'hereu serviria per a proveir de fons suficients a aquesta fundació, la constitució de la qual, en produir-se la mort del testador, va encomanar als marmessors anomenats, atribuint-los per a tal efecte les més àmplies facultats. Va designar, de fet, com a marmessor, el senyor Pedro Soriano Lloret, advocat d'Alacant, i, si hi manca, el senyor Pedro Ruiz Miquel, procurador.  
Quant a l'estructura organitzativa i d'activitats de la Fundació, el senyor Pedro Aragonés Urrios assenyala que en la Fundació tindran preferència, quant a l'obtenció de les prestacions pròpies de la seua fi d'interès general, els fills de la Vila Joiosa, i estarà gestionada, entre uns altres components, pel rector de la parròquia a què pertany el testador, és a dir, el rector titular de la parròquia de l'Assumpció de la indicada localitat.  
Quant als béns que transmet el senyor Pedro Aragonés Urrios a la seua germana, la senyora Antonia Aragonés Urrios, poden descriure's en els següents grups:  
1. Béns de lliure disposició del senyor Pedro Aragonés Urrios, per haver-los adquirit dels seus pares o no trobar-se vinculats o subjectes a fideïcomís o cap condició. Dits béns passen a integrar el patrimoni de la senyora Antonia Aragonés Urrios, tot i subjectant la institució d'hereu recaient en aquesta última persona a substitució fideïcomissària de residu, amb l'obligació de restituir els béns i drets que, en el seu cas, li quedaren a la mort d'aquella en favor de la Fundació.  
2. Béns vinculats per la seua tia, la senyora Concepció Aragonés Aragonés, rebuts directament per herència d'aquesta, o rebuts a través de l'herència del seu germà premort, senyor Jaime Aragonés Urrios. La senyora Antonia Aragonés Urrios es converteix així en fiduciària de la totalitat dels béns que conformen l'herència de la senyora Concepció Aragonés Aragonés.  
Quart  
El testament de la senyora Antonia Aragonés Urrios. En data 31 d'octubre de 1992 mor la senyora Antonia Aragonés Urrios, sense descendents ni ascendents, havent manifestat la seua última voluntat en testament hològraf de data 18 d'agost de 1992. En dit document institueix hereu el bisbat d'Oriola-Alacant.  
Cinqué  
El cabal hereditari de la senyora Antonia Aragonés Urrios. Dotació de la Fundació. Els béns i drets que conformen l'herència de la senyora Antonia Aragonés Urrios està conformada pels següents grups de béns i drets:  
1. En plena i lliure disposició:  
\* La meitat indivisa dels béns i drets heretats dels seus pares (1/3 directament heretat i 1/6 -la meitat del terç corresponent al senyor Jaime Aragonés Urrios- heretat a través d'aquest germà premort).  
\* La meitat indivisa dels béns propis adquirits a títol personal pel senyor Jaime Aragonés Urrios.  
\* Els béns propis adquirits a títol personal per la senyora Antonia Aragonés Urrios.  
2) Vinculats en la seua condició de fiduciària de la senyora Concepció Aragonés Aragonés i del residu del senyor Pedro Aragonés Urrios a la constitució i inscripció de la Fundación Benéfica Asistencial Doña Concepción y Don Pedro Aragonés:  
\* L'herència total de la senyora Concepció Aragonés Aragonés:  
- 1/3 adquirit directament de la fundadora.  
- 1/6 adquirit del senyor Jaime Aragonés Urrios.  
- 1/2 adquirit del senyor Pedro Aragonés Urrios (el 1/3 corresponent al senyor Pedro Aragonés Urrios i l'altre 1/6 heretat per aquest del senyor Jaime Aragonés Urrios).  
\* Els béns propis del senyor Pedro Aragonés Urrios, que a la mort de la senyora Antonia Aragonés Urrios, no hagueren sigut consumits (residu):  
- La meitat indivisa de l'herència dels seus pares (1/3 directament heretat per senyor Pedro Aragonés Urrios i 1/6 a través de l'herència del senyor Jaime Aragonés Urrios a favor d'aquest).  
- La meitat indivisa dels béns propis adquirits directament pel senyor Jaime Aragonés Urrios i que van passar a integrar el patrimoni del senyor Pedro Aragonés Urrios.  
- Els béns propis adquirits a títol personal pel senyor Pedro Aragonés Urrios.  
Sisè  
Sol·licituds d'inscripció de la Fundació en el Registre de Fundacions de la Comunitat Valenciana. Succeïts els fets que es descriuen en els anteriors números, de l'u al cinc, l'Ajuntament de la Vila Joiosa, en data 14 de setembre de 1994, insta del Protectorat de les Fundacions Benefico Assistencials, aleshores de competència de la Conselleria de Treball i Afers Socials, que s'inicie a instància d'aquesta entitat pública el procediment d'inscripció de la Fundació en el Registre de la Conselleria citada.  
La seua legitimació per a tal procés d'inscripció esdevé, segons argumentació de l'Ajuntament manifestat en escrits posteriors, del fet de no existir marmessor testamentari, ni hereu, de la senyora Antonia Aragonés Urrios, en allò referent a la part de l'herència que es troba vinculada en les termes apuntades en el número dos, primer asterisc, del fet cinqué anterior (béns i drets vinculats), en què ostenta el bisbat d'Oriola-Alacant aquella condició per als béns i drets de lliure disposició de la senyora Antonia Aragonés Urrios. Davant l'absència de marmessor viu i hereu de la part hereditària vinculada, i en aplicació de l'article 7.4 de la Llei de Fundacions vigent, correspondria tal legitimació a l'Ajuntament de la Vila Joiosa, prèvia designació a tal efecte del Protectorat de Fundacions de la Generalitat Valenciana, en l'actualitat, la Conselleria de Presidència.  
Igualment, el bisbat d'Oriola-Alacant, en la seua condició d'hereu universal de la senyora Antonia Aragonés Urrios, incoa, en data 18 de gener de 1996, expedient d'inscripció en el Registre de Fundacions, de la Fundació de referència, atribuint-li com a dotació els béns procedents de l'herència de la senyora Concepció Aragonés Aragonés, segons consta en l'escriptura pública de constitució de Fundació, atorgada per aquell bisbat i autoritzat pel notari del Col·legi de València amb residència a Alacant, el senyor Antonio Ripoll Jaén, el 12 de gener de 1996, amb el número 113 del seu protocol. El bisbat d'Oriola-Alacant fonamenta la seua legitimació en la seua condició d'hereu universal derivada del testament hològraf de la senyora Antonia Aragonés Urrios, atés que en no existir marmessors, segons el Codi Civil, correspon als hereus l'execució de la voluntat del testador.  
D'altra banda, l'Ajuntament considera que la Fundació ha d'inscriure's així mateix amb el residu de l'herència del senyor Pedro Aragonés Urrios, el marmessor de la qual és el senyor Pedro Soriano Lloret, i no sols amb els béns vinculats per la senyora Concepció Aragonés Aragonés.  
Seté  
Informe del Protectorat de Fundacions de la Generalitat Valenciana. El Protectorat de Fundacions de la Generalitat Valenciana, davant les dues sol·licituds presentades i donada les posicions trobades respecte de la composició definitiva del Patronat de la Fundació, així com dels legitimats per a atorgar l'escriptura de constitució/protocol·lització d'estatuts, emet un informe sobre els fets relatats al llarg d'aquesta resolució, en què manifesta les conclusions següents:  
a) La Fundació creada mortis causa per la senyora Concepció Aragonés Aragonés i el senyor Pedro Aragonés Urrios, queda vàlidament constituïda, sense necessitat d'intervenció administrativa, en morir la senyora Antonia Aragonés Urrios sense descendència legítima i quedar així perfeccionada la condició imposada per la senyora Concepció Aragonés Aragonés, que va mantenir en suspès l'eficàcia del seu naixement. Ja en data 7 d'octubre de 1994, la Conselleria de Treball i Afers Socials, a través d'un informe, havia reconegut expressament aquest fet, dictaminant l'adquisició de personalitat jurídica per la Fundació des del moment en què es va perfeccionar la condició imposada pels fundadors.  
b) Correspon al bisbat d'Oriola-Alacant, conjuntament amb els marmessors designats pel senyor Pedro Aragonés Urrios, executar la voluntat dels fundadors, singularment hauran de proveir l'estructura orgànica, jurídica i econòmica de la Fundació (composició del Patronat, elaboració d'estatuts i identificació i assegurament dels béns dotacionals).  
c) La intervenció administrativa es redueix a una mera funció de qualificació i aplicació del principi de legalitat, sense que aquesta determine l'adquisició de personalitat jurídica per la Fundació, atés que aquesta ja es va obtenir amb el compliment de la condició a què estava subjecta per voluntat de la senyora Concepció Aragonés Aragonés, i tota vegada que això es produeix abans de l'entrada en vigor de la nova normativa aplicable a les Fundacions.  
d) La dotació patrimonial de la Fundació ha d'estar formada per la totalitat dels béns vinculats per la senyora Concepció Aragonés Aragonés i pel residu no consumit dels béns vinculats en el seu testament pel senyor Pedro Aragonés Urrios.  
e) El Patronat, atés l'interès col·lectiu que l'objecte de la Fundació representa per a la localitat de la Vila Joiosa, hauria d'integrar-se igualment per persones representatives de la localitat.  
L'anterior informe es va trametre en tràmit d'audiència al bisbat d'Oriola-Alacant, al senyor Pedro Soriano Lloret i a l'Ajuntament de la Vila Joiosa, perquè al·legaren el que tingueren per convenient, els quals van mantenir bàsicament les seues posicions, d'acord amb els raonaments jurídics al·legats.  
Vuité  
Reunió amb el Protectorat. A efectes d'aconseguir la regular inscripció de la Fundació en el Registre de Fundacions de la Comunitat Valenciana, en data 4 de juliol de 1996 es reuneixen amb el Protectorat de Fundacions de la Generalitat Valenciana el marmessor testamentari del senyor Pedro Aragonés Urrios, el senyor Pedro Soriano Lloret, l'alcalde de l'Ajuntament de la Vila Joiosa, el senyor Juan Segovia Esquerdo, acompanyat del lletrat, el senyor Alejandro Carretero Luna, i els representants del bisbat d'Oriola-Alacant, el senyor José-Carlos Sampedro Forner, vicari general del bisbat, i el senyor José Fuentes Martínez, ecònom diocesà, acompanyats del lletrat el senyor Andrés Muñoz Gimeno.  
Els acords a què s'hi va arribar, per unanimitat de tots els assistents, són els següents:  
1. L'atorgament de l'escriptura de protocol·lització d'estatuts de la Fundación Concepción Aragonés Aragonés el realitzaran el bisbat d'Oriola-Alacant i el marmessor testamentari del senyor Pedro Aragonés Urrios, el senyor Pedro Soriano Lloret.  
2. A l'acte de protocol·lització dels estatuts de la Fundación Concepción Aragonés Aragonés assistirà l'alcalde de l'Ajuntament de la Vila Joiosa, a fi que accepte el càrrec de patró d'aquesta Fundació.  
3. L'alcalde de l'Ajuntament de la Vila Joiosa serà el president de la Fundació.  
4. Se celebrarà un acte institucional a l'Ajuntament de la Vila Joiosa, en què el president de la Fundació presentarà formalment la Fundación Concepció Aragonés Aragonés.  
5. El Patronat de la Fundación Concepción Aragonés Aragonés estarà constituït pels següents membres:  
a) L'hereu testamentari de la senyora Antonia Aragonés Urrios: el bisbat d'Oriola-Alacant, qui designarà un representant seu.  
b) La superiora de la congregació religiosa que regenta l'Hospital Asil Santa Marta, de la Vila Joiosa.  
c) El rector de l'Assumpció, de la Vila Joiosa.  
d) El marmessor testamentari del senyor Pedro Aragonés Urrios: el senyor Pedro Soriano Lloret.  
e) El/la president/a de l'Hospital Asil Santa Marta, de la Vila Joiosa.  
f) L'alcalde de l'Ajuntament de la Vila Joiosa.  
g) Una persona representativa de la localitat de la Vila Joiosa, designada pels anteriors membres del Patronat, i resultarà elegida aquella que obtinga com a mínim quatre dels sis vots possibles.   
El Patronat quedarà vàlidament constituït amb les persones esmentades en les lletres a) a f), els quals determinaran el moment en què s'haurà d'elegir l'assenyalada en la lletra g).  
En cessar el senyor Pedro Soriano Lloret, el substituirà el senyor Pedro Ruiz Miquel, i al cessament d'aquest, el Protectorat de Fundacions proveirà la seua substitució a partir de la proposta de possibles candidats que li faça el Patronat de la Fundación Concepción Aragonés Aragonés.  
6. El Protectorat, una vegada se li presente l'escriptura de protocol·lització dels estatuts fundacionals i altra documentació que siga pertinent, procedirà a dictar resolució en l'expedient administratiu d'inscripció registral de la Fundación Concepción Aragonés Aragonés en el sentit dels acords adoptats en aquesta reunió, i es deixa patent que la legitimació per a l'atorgament de l'escriptura de protocol·lització d'estatuts no determina en absolut el caràcter de fundadors dels qui concorregueren a l'acte.  
Així mateix, mitjançant escrit de data 7 de gener de 1997, de registre d'eixida d'aquesta Conselleria, el Protectorat explicita o matisa algunes qüestions referents al contingut dels estatuts fundacionals, entre elles, la relativa a la denominació de l'entitat, que passarà a denominar-se Fundación Benéfico Asistencial Doña Concepción y Don Pedro Aragonés.  
Nové  
Sol·licitud d'inscripció presentada pel marmessor testamentari del senyor Pedro Aragonés Urrios. En data 23 d'abril de 1997, de registre d'entrada en aquesta Conselleria, número 26.147, i 28 d'abril de 1997, registre d'entrada número 27.351, es tramet l'escriptura pública de rectificació de la protocol·lització d'estatuts i de reestructuració del patronat de la Fundació, atorgada pel senyor José-Carlos Sampedro Forner, en representació del bisbat d'Oriola-Alacant, i pel senyor Pedro Soriano Lloret, com a marmessor testamentari del senyor Pedro Aragonés Urrios, i autoritzada pel notari del Col·legi de València, amb residència a Alacant, el senyor Antonio Ripoll Jaén, amb data 14 de març de 1997, i número 1.013 del seu protocol. A l'acte assisteixen igualment l'alcalde de l'Ajuntament de la Vila Joiosa, per a acceptar el càrrec de president de la Fundació, i altres patrons de la Fundació amb la mateixa finalitat.  
Deu  
Finalitats fundacionals i beneficiaris. Segons l'article 6 dels estatuts, la finalitat de la Fundació serà constituir un asil per a pobres i necessitats, a la ciutat de la Vila Joiosa, perquè hi siguen acollits, amb preferència, els que siguen fills de la citada població. Correspondrà al Patronat determinar la manera en què s'haurà de complir la finalitat fundacional. Les prestacions de la Fundació s'atorgaran de forma no lucrativa.  
De conformitat amb l'article 7 dels estatuts, seran potencials beneficiaris de la Fundació totes aquelles persones que estiguen necessitades, desateses o amb falta d'ingressos econòmics suficients per a la seua digna subsistència.  
Onze  
Dotació. La dotació de la Fundació està constituïda per:  
a) La totalitat dels béns i drets procedents de l'herència de la senyora Concepció Aragonés Aragonés, relacionats en la disposició quarta, lletres A a L, de l'escriptura pública de 12 de gener de 1996, autoritzada pel notari del Col·legi de València, amb residència a Alacant, el senyor Antonio Ripoll Jaén, amb número 113 de protocol, amb les puntualitzacions efectuades en l'exposició segona, lletra A, apartats a) a c), de l'escriptura que tot seguit s'assenyala; béns i drets que s'entenen incorporats a aquesta resolució. El valor dels mateixos ascendeix a cent noranta-tres milions, cent sis mil vuit-centes tretze pessetes (040.962.779 PTA).  
b) Els béns i drets del senyor Pedro Aragonés Urrios, transmesos per herència a la seua germana de doble vincle, la senyora Antonia Aragonés Urrios, que no hagueren sigut consumits a la mort d'aquesta, i que es detallen en l'exposició segona, lletra B, de l'escriptura pública de 14 de març de 1997, autoritzada pel notari abans citat, amb el número 1.013 del seu protocol, béns i drets que s'entenen igualment incorporats a aquesta resolució. El valor d'aquests ascendeix a setanta-quatre milions cinc-centes vint mil tres-centes seixanta-nou pessetes (20.216.425 PTA). cal que indicar, així mateix, que dels depòsits de valors, comptes bancaris i efectiu en la seua totalitat o una meitat indivisa amb la senyora Antonia Aragonés Urrios, s'hauran d'incloure els que no haguera consumit aquesta.  
Respecte d'un i un altre grup de béns i drets, el seu lliurament a la Fundació té lloc en els sengles actes d'escripturació mitjançant tradició instrumental.  
El total de la dotació ascendeix dos-cents seixanta-set milions, sis-centes vint-i-set mil cent vuitanta-dues pessetes (525.285.279 PTA).  
Dotze  
Patronat. D'acord amb allò que s'ha previst en l'article 8 dels estatuts, el Patronat és l'òrgan de govern, representació i administració de la Fundació que executarà les funcions que li corresponen amb subjecció a allò que s'ha disposat en l'ordenament jurídic i en els presentes estatuts.  
Componen el Patronat les persones enumerades en el fet vuité de aquesta resolució. El Patronat inicial queda format per les següents persones:  
President: l'alcalde de l'Ajuntament de la Vila Joiosa, el senyor Juan Segovia Esquerdo.  
Vocals:  
\* El bisbat d'Oriola-Alacant, representat a través del senyor Juan-Andrés Rodríguez Serrano.  
\* La superiora de la congregació religiosa que regenta l'Hospital Asil Santa Marta de la Vila Joiosa, la senyora María-Rosario García Díez, la qual podrà ser substituïda per la senyora Ana-María Sarriá Rubiales.  
\* El rector de la parròquia de Nostra Senyora de l'Assumpció de la Vila Joiosa, el senyor Antonio Berenguer Fuster.  
\* El marmessor testamentari del senyor Pedro Aragonés Urrios, el senyor Pedro Soriano Lloret.  
\* El president del Centre Municipal d'Assistència Hospital Asil de Santa Marta, actualment ocupa el citat càrrec en funcions, el senyor Tomás Artero Bataller.  
Tots els anteriors van acceptar formalment els seus càrrecs de patrons de la Fundació de referència.  
Tretze  
Els estatuts. La resta de l'articulat estatutari regula totes les qüestions previstes legalment en matèria de fundacions.  
Fonaments Jurídics  
Primer  
Competència. Aquesta Direcció General és competent per a resoldre el procediment en base a la següent normativa:  
\* Decret 4/1997, de 26 de febrer (DOGV, del 27), del president de la Generalitat Valenciana, pel que s'assignen competències a la Presidència i a les conselleries.  
\* Article 19 del Decret 30/1997, de 26 de febrer (DOGV, del 3 de març), del Govern Valencià, pel que s'aprova el Reglament Orgànic i Funcional de la Conselleria de Presidència.  
Segon  
Procediment. El procediment s'ha tramitat a través del Servei d'Entitats Jurídiques de la Direcció General d'Interior de la Conselleria de Presidència, en virtut de les atribucions que té conferides, quant a l'estructura a nivell de Servei, per l'article 10 de l'ordre de 23 de maig de 1996 (DOGV, del 31 de maig), de la Conselleria de Presidència, en la redacció donada a aquesta, per Ordre de 25 de novembre de 1996 (DOGV, del 9 de desembre), de la mateixa Conselleria, havent-s'hi observat les formalitats i requisits de procediment previstos en la Llei 30/1992, de 26 de novembre (BOE, del 27), de Règim Jurídic de les Administracions Públiques i del Procediment Administratiu Comú (en avant, LPC), d'acord amb l'article 17 del Decret 60/1995, de 18 d'abril (DOGV, del 5 de maig), del Govern Valencià, de creació del Registre i Protectorat de Fundacions de la Comunitat Valenciana.  
Tercer  
Normativa reguladora de la constitució i inscripció de fundacions. La Constitució recull en el títol I, capítol II, secció II, article 34, el dret de fundació per a finalitats d'interès general.  
L'article 1 de la Llei 30/1994, de 24 de novembre (BOE, del 25), de Fundacions i d'Incentius Fiscals a la Participació Privada en Activitats d'Interès General, en avant, Llei de Fundacions, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
Igualment, l'article 7.4 de la Llei de Fundacions determina els requisits i legitimació per a inscriure en el supòsit de constitució mortis causa de fundacions. Uns i una altra s'han complit i acreditat, respectivament, en aquest procediment, significant-se de manera especial o singular que aquest procediment té per finalitat la inscripció de la Fundació de referència en el Registre de Fundacions de la Comunitat Valenciana, amb expressa menció que aquesta ja estava vàlida i formalment constituïda i amb personalitat jurídica adquirida una vegada complida la condició establida pels fundadors. I això, per quant tals fets succeeixen quan encara no està en vigor el Llei de Fundacions, per la qual cosa no resulta d'aplicació el seu article 3, i sí el 35 del Codi Civil i la normativa aleshores aplicable en matèria de fundacions beneficoassistencials.  
Així mateix, es deixa patent que la legitimació per a l'atorgament de les escriptures de protocol·lització D'estatuts i de reestructuració del Patronat, que hem al·ludit més dalt, no atorga la condició de fundadors a dits atorgadors. De la Fundació citada són fundadors la senyora Concepció Aragonés Aragonés i el senyor Pedro Aragonés Urrios, les altres persones intervenen en qualitat de marmessors, hereus testamentaris o patrons.  
Quart  
Criteris per a la validesa constitutiva: finalitats d'interès general i suficiència de la dotació. Examinades les finalitats de la Fundació, la dotació, com també les aportacions efectivament realitzades, aquests es consideren d'interés general, i les últimes inicialment suficients per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril (DOGV, del 5 de maig), del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei de Fundacions.  
Cinqué  
Els estatuts. Els estatuts continguts en l'escriptura pública de 12 de gener de 1996, modificats per la de 14 de març de 1997, les dues citades més dalt, reuneixen els requisits bàsics dels articles 8 i 9 de la vigent Llei de Fundacions, per la qual cosa la Fundació pot ser reconeguda, tenint en compte la finalitat que persegueix segons l'article 6 dels seus estatuts.  
No obstant l'anterior, i d'acord amb l'article 9.2 de la Llei de Fundacions, s'entenen per no posades les clàusules estatutàries següents o, si fa el cas, completades amb el que tot seguit s'exposa:  
a) Article 6, segona càrrega: es recorda especialment que si, al capdavall, s'encarregara a la Congregació Religiosa de les Germanes Salesianes del Sagrat Cor de Jesús la direcció de l'asil, prèvia subscripció del corresponent contracte o conveni, i en aquest tinguera participació la superiora d'aquell institut religiós en la seua representació, caldrà la prèvia autorització del Protectorat, d'acord amb l'article 26 de la Llei de Fundacions.  
b) Article 7: en aplicació de l'article 21, lletra c), de la Llei de Fundacions, la selecció dels destinataris de les prestacions fundacionals i l'atorgament de beneficis a aquests es realitzarà d'acord amb criteris d'imparcialitat i no discriminació, i no discrecionalment, tal com figura en els estatuts.  
c) Article 11, últimes dues frases: l'incompliment d'obligacions pels patrons no habilita el Patronat, ni amb la ratificació del Protectorat, per a adoptar el cessament d'aquests. Aquesta competència, d'acord amb l'article 16.2, lletres d) i e), en relació amb l'article 15, de la Llei de Fundacions, s'atribueix amb caràcter exclusiu i excloent a la Jurisdicció. Per consegüent, s'entenen com no posades les dues últimes frases d'aquest article estatutari.  
d) Article 13: s'entén que la primera frase ha de quedar amb la redacció següent: «Es designarà per elecció, entre els membres del Patronat, un secretari», i caldrà que desaparega l'apel·lació en el caràcter electiu del president, encara que, segons l'article 14 dels estatuts modificats, el càrrec de president s'atribueix sempre a l'alcalde de l'Ajuntament de la Vila Joiosa.  
e) Article 28, últim paràgraf: en consonància amb l'article 23.5 de la Llei de Fundacions, el primer incís d'aquest article estatutari ha d'entendre's substituït pel següent: «Actualment, els pressupostos per a l'exercici següent han de presentar-se al Protectorat en l'últim trimestre del corrent (...)».  
Vista la Constitució espanyola, la Llei de Fundacions, el Reial Decret 316/1996, de 23 de febrer (BOE, del 6 de març), pel qual s'aprova el Reglament de Fundacions de Competència estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta normativa de pertinent aplicació, resolc:  
Primer  
Inscriure amb els efectes determinats al llarg d'aquesta resolució i singularment en el fonament jurídic tercer, la denominada Fundación Benéfico Asistencial Doña Concepción y Don Pedro Aragonés en el Registre de Fundacions de la Comunitat Valenciana amb el número 96 (A) i classificar-la com a benéficoassistencial o de previsió social. El seu domicili s'ubicarà en la parròquia de la Assumpció de la Vila Joiosa, amb caràcter transitori fins el moment en què la Fundació ostenta la titularitat d'un immoble adequat a tal finalitat, a judici del Patronat.  
Segon  
Aprovar i inscriure en el Registre de Fundacions de la Comunitat Valenciana els estatuts amb què ha de regir-se la Fundació, elevats a escriptura pública davant el notari del Col·legi de València, amb residència a Alacant, el senyor Antonio Ripoll Jaén, en data 12 de gener de 1996 i número 113 de protocol, modificats parcialment mitjançant escriptura autoritzada per aquest mateix notari, en data 14 de març de 1997, i número 1.013 de protocol, amb les excepcions exposades en el fonament jurídic cinqué de aquesta resolució.  
Tercer  
Aprovar i inscriure en el Registre de Fundacions de la Comunitat Valenciana el nomenament del primer Patronat, segons figura en el fet dotze de aquesta resolució.  
Expressió de recursos  
Notifiqueu aquesta resolució, i advertiu que contra aquesta, que no esgota la via administrativa, es podrà presentar recurs ordinari davant aquest mateix òrgan o davant el conseller de Presidència, en el termini d'un mes, comptador des de la data de la seua notificació, de conformitat amb el que disposa el Decret 60/1995, de 18 d'abril (DOGV, del 5 de maig), del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 de juny de 1997.- El director general d'Interior: José López Garrido.